《石城曲题采莲图》
明代·陆师道

秦淮水绿芙蓉明，玄武湖边烟艇横。
香风翠袖暮云乱，落日新妆红浪惊。
城隅濠曲歌声起，却寄愁心棹讴里。
恨不相携桃叶渡，心知同在长干住。
须臾花冥凤凰台，帝阙回看锦作堆。
明月各随珠佩去，白鸥独送彩舟回。
莲浦红衣秋露湿，桂林金粟秋风急。
相逢江上采莲人，回桡犹向花间立。
帝京曾忆看花行，画里今瞻云锦城。
十年渔舸沧州卧，羞对红蕖白发生。

作者简介：（1511—1574）苏州府长洲人，字子传，号元洲，改号五湖。嘉靖十七年进士。授工部主事，改礼部。以养母告归，师事文徵明。善诗文，工小楷、古篆、绘事。后复起，官至尚宝司少卿。有《左史子汉镌》、《五湖集》。